SPRÁVA KOMISIE EURÓPSKEMU PARLAMENTU A RADE

o vykonávaní nariadenia (ES) č. 428/2009, ktorým sa stanovuje režim Spoločenstva na kontrolu vývozov, prepravy, sprostredkovania a tranzitu položiek s dvojakým použitím

1. Úvod

V článku 23 ods. 3 nariadenia (ES) č. 428/2009 sa Komisii stanovuje povinnosť predkladať Európskemu parlamentu výročnú správu o činnosti skupiny, preskúmaniach a konzultáciách koordinačnej skupiny pre položky s dvojakým použitím (ďalej len „skupina DUCG“). V oznámení Komisie [COM(2014) 244] sa navyše uznáva, že uverejňovanie správ a informácií o kontrole, ktoré nemajú citlivú povahu, by mohlo predstavovať zásadné opatrenia na zvýšenie transparentnosti a zlepšenie dodržiavania predpisov zo strany hospodárskych subjektov a ich schopnosti vykonávať kontroly. Táto správa vypracovaná Komisiou a skupinou DUCG so vstupmi od členských štátov poskytuje informácie o vykonávaní nariadenia v roku 2014 a obsahuje súhrnné údaje o kontrole vývozu za rok 2013.

2. Vývoj politiky a regulačného rámca

2.1. Preskúmanie politiky týkajúcej sa kontroly vývozu

Rok 2014 bol dôležitým míľnikom z hľadiska preskúmania politiky týkajúcej sa kontroly vývozu vzhľadom na prijatie oznámenia [COM(2014) 244] z 24. apríla 2014, ktorého cieľom je zmapovať smerovanie kontrol vývozu EÚ a vymedziť konkrétne možnosti politiky zamerané na ich modernizáciu a prispôsobenie sa rýchlo sa meniacim technologickým, hospodárskym a politickým okolnostiam. Okrem prijatia oznámenia Komisia začala posúdenie vplyvu s cieľom zhodnotiť náklady a prínosy vyplývajúce z rôznych možností preskúmania a určiť najvhodnejšie regulačné a neregulačné opatrenia ( http://ec.europa.eu/smart-regulation/impact/planned_ia/docs/2013_trade_015_duxc_en.pdf ).

V nadväznosti na uverejnenie nariadenia (EÚ) č. 599/2014 z 12. júna 2014 bolo vydané spoločné vyhlásenie Európskeho parlamentu, Rady a Komisie o preskúmaní kontrolného systému vývozov položiek s dvojakým použitím , v ktorom bola potvrdená potreba modernizácie a ďalšieho zbližovania systému, aby sa udržal krok s novými hrozbami a rýchlymi technologickými zmenami, obmedzilo sa narušovanie hospodárskej súťaže a podporili sa rovnaké podmienky pre vývozcov.

Rada okrem toho 21. novembra 2014 prijala závery o preskúmaní politiky týkajúcej sa kontroly vývozu ( http://www.consilium.europa.eu/uedocs/cms_data/docs/pressdata/EN/foraff/145903.pdf ), zatiaľ čo Európsky parlament v tejto súvislosti položil otázku na ústne zodpovedanie ( http://www.europarl.europa.eu/sides/getDoc.do?pubRef=-//EP//TEXT+OQ+O-2014-000081+0+DOC+XML+V0//EN ).

2.2. Zmeny nariadenia (ES) č. 428/2009

Nariadenie Rady (ES) č. 428/2009 bolo počas obdobia, na ktoré sa vzťahuje správa, zmenené dvakrát:

nariadením (EÚ) č. 599/2014 Európskeho parlamentu a Rady zo 16. apríla 2014 boli na Komisiu delegované právomoci aktualizovať kontrolný zoznam EÚ v prílohe I („delegované akty“) a vyňať miesta určenia z rozsahu pôsobnosti povolení EUGEA v prílohe II v súvislosti so zbrojnými embargami,

delegovaným nariadením Komisie (EÚ) č. 1382/2014 z 22. októbra 2014 sa aktualizoval kontrolný zoznam EÚ v prílohe I k nariadeniu a začlenili sa doň úpravy schválené v rámci multilaterálnych režimov kontroly vývozu v rokoch 2011, 2012 a 2013. Zmeny zahŕňajú zrušenie kontroly určitých položiek a zmeny opisu a vymedzenia tovaru, ako aj niektoré nové kontroly, napr. týkajúce sa dohľadu nad internetom a narušiteľského softvéru. Nový aktualizovaný a konsolidovaný kontrolný zoznam EÚ sa začal uplatňovať 31. decembra 2014, vďaka čomu mohla EÚ dodržať svoje medzinárodné záväzky v súvislosti s kontrolou vývozu a pomôcť vývozcom v EÚ v prípadoch, v ktorých boli parametre kontroly menej prísne.

Ďalší vývoj regulačného rámca zostáva otvorený diskusii ako súčasť preskúmania politiky týkajúcej sa kontroly vývozu.

2.3. Vnútroštátne vykonávacie opatrenia

Nariadenie je záväzné v celom rozsahu a priamo uplatniteľné vo všetkých členských štátoch, stanovuje sa v ňom však, že členské štáty by mali prijať opatrenia na vykonávanie určitých ustanovení a že informácie o týchto opatreniach by mali byť uverejnené v Úradnom vestníku Európskej únie. V roku 2014 skupina DUCG zozbierala informácie od členských štátov, aby aktualizovala oznámenie zo 6. marca 2012 obsahujúce prehľad opatrení, ktoré členské štáty prijali napríklad v súvislosti s rozšírením kontrol sprostredkovania a tranzitu, rozšírenia kontrol na položky, ktoré nie sú na zozname z dôvodov verejnej bezpečnosti a ochrany ľudských práv, v súvislosti so zavedením vnútroštátnych všeobecných vývozných povolení, s uplatnením kontrol prepravy v rámci EÚ v prípade položiek, ktoré nie sú na zozname, ako aj v súvislosti s informáciami týkajúcimi sa vnútroštátnych orgánov kontroly vývozu.

3. Činnosti koordinačnej skupiny pre položky s dvojakým použitím

Na základe článku 23 nariadenia bola zriadená koordinačná skupina pre položky s dvojakým použitím (DUCG), ktorá združuje odborníkov z Komisie a členských štátov s cieľom preskúmať všetky problematické otázky v súvislosti s vykonávaním kontrol vývozu v záujme praktického zlepšenia ich dôslednosti a účinnosti v rámci celej EÚ.

3.1. Konzultácie o otázkach vykonávania